text: [{"text_idx": "#000002", "text": "Mazubaaya aayinda ndakanjide mbaakani yabuumi yakandijula meso kumakani aa \u201ckoona kwa bafu\u201d munzila njeetakali kulangila. Musilisi wangu wakandaambila kuti ndeelede kwaandulwa mucibbadela kuti ndigwisyigwe makoto aakali kuyaa kukomena cakufwambaana mucisubilo cakuti limwi limwi kaaya kunyonganya zibeela zyamubili zimwi kubeleka. Ii\u014bambe kuti eelyo neekaunka mucibbadela mafumofumo aayo ndakazwide bukandu kapati. Nsyeekazyi pe kuti naa inga zintu zileenda buti. Bakandicenjezya naa mumajwi amwi \u201ckundilailila\u201d mbozinga zyapinduka kuyuma zintu, kusanganya antoomwe a kufwa! Lino, Ime nsyeli muntu uulaa camba pe \u2014 pema nokuba aasyoonto pe! Aboobo ndakalibilika kapati, nokuba kuti ndakaliyumyayumya kusisikizya mbweekalimvwide aciindi eeco. Ime mumizeezo ndakali kwiide kuti, tee sunu bwandeelela ncobeni aawa? Ino kuti ndaalilwe kupempenuka? Ino kuti kube cilubila...Ndakayibaluka mbweekali kuyandisya kupona kwiinda kuti mfwe! Kwiindizya kulemya zintu, oobo buzuba mbweekeelede kwaandulwa, musilisi wangu wakeelede kweenda musinzo kuyoobelekela kubusena kulaale! Ndakatiilimvwaamvwe kabotu, nkeyeeya kuti tanooliko kusikila ciindi \u201cnetiikapempenuke\u201d!"}, {"text_idx": "#000012", "text": "Lufu lupandululwa kuti \u201cnkoona\u201d mu Mangwalo \u2014 kutali buyo mu Cizuminano Cipya, pele amu Cizuminano Cakale amwalo. Muziindi zyoonse, icaambwa cini ndufu. Bamwi balwaamba kuti \u201cnkulyookezya,\u201d kakuli busanduluzi bumwi bubelesya mabala aakuti \u201ckulala ansi.\u201d Tumwi tumpango tulilembedwe ansi aawa:"}, {"text_idx": "#000013", "text": "Ciibalusyo 31:16: \u201cMWAMI wakati kuli Mozesi, \u2018Langa, yebo ulaafwi kulala ansi antoomwe abamauso...\u2019\u201d Eeco cakali ciindi cakuya kumamanino aabuumi bwa Mozesi, alimwi cileendelana acilengaano ca mushinshimi Daniele naakaambilwa kuti, \u201cPele yebo, koya kusikila ku mamanino; mpoonya uyoonjila mukulyookezya a kubuka alimwi kubusena mbobambilidwe kumamanino aamusela\u201d (Daniele. 12:13). Aaka nkaambo kapati kaguminizya koona/kulyookezya kwa bafwide! Eeci ciyungizya kutondezya, mbuli mbutwabandika kale, kuti muntu ulakonzya \u201ckubuka alimwi\u201d (kuzwa kulufu) kutegwa akatambule bulumbu bwakwe \u201ckumamanino aamusela.\u201d"}, {"text_idx": "#000016", "text": "Alimwi muli Joobo 14:12 mulembi waamba kuti, \u201cAboobo muntu uloona ansi kakwiina kubuka. Kusikila majulu akamane, takabuki nokuba kusinsimuka kuzwa kukoona kwakwe.\u201d Walo takasinsimunwi nokuba \u201ckwiitwa\u201d kusikila akubuka kuzwa kulufu."}]